Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од С. Г. од Скопје, поднесена против Министерството за спорт, по предметот Барање за пристап до информации од јавен карактер, на 21.07.2025 година го донесе следното

**Р Е Ш Е Н И Е**

1. Жалбата изјавена од С. Г. од Скопје, поднесена против Министерството за спорт, заведена во Агенцијата под бр.08-392 на 15.07.2025 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

С. Г. од Скопје, како што е наведено во Жалбата, на 19.06.2025 година поднел Барање за пристап до информации од јавен карактер до Министерството за спорт, со кое побарал по пошта или по е-маил да му се достави препис од следните информации:

„1. Предлог за покренување на дисциплинска постапка за дисциплински престап против административниот службеник Васе Ефремов, согласно Иницијатива за утврдување на дисциплинска одговорност за сторен дисциплински престап против инспекторот за спорт Васе Ефтимов со број на лиценца А270440001 издадена на 15.04.2022 година, поведена од Инспекциски совет на РСМ со арх.бр.16-497/3 од 14.05.2025 година.

1. Решение за формирање Комисија за водење на дисциплинска постапка за дисциплински претап против административниот службеник .....
2. Записници од одржани расправи на Комисија за водење на дисциплинска постапка за дисциплински престап против административниот службеник .....
3. Одлука од спроведената постапка донесена од страна на Министерството за спорт, доставена до Инспекциски совет на РСМ согласно Иницијатива за утврдување на дисциплинска одговорност за сторен дисциплински престап против инспекторот за спорт...
4. Сета друга пропратна документација која прозлегува од водењето на дисциплинска постапка за дисциплински престап против административниот службеник ...“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр. 08-392 на 10.07.2025 година.

Агенцијата со електронски допис бр. 08-392 од 11.07.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 15.07.2025 година до Агенцијата преку електронска пошта достави Решение бр.11-1374/2 од 10.07.2025 година со кое Барањето на Барателот се уважува, заведен во Агенцијата со бр.08-392. Во Образложението на Решението е наведено: „…Министерството за спорт ве известува дека не располага со документите кои се наведени во вашето барање.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована**, поради следното:

По разгледувањето на Барањето, Жалбата и Решението на Имателот на информации, Агенцијата констатира дека во конкрениот случај, Имателот на информации по Барањето за пристап до информации од јавен карактер од 19.06.2025 година постапил правилно и согласно одредбите на Законот за слободен пристап до информации од јавен карактер, со тоа што согласно член 20 од истиот Закон, донел правилно засновано Решение за позитивно одговорено Барање, со кое го известува Барателот на информации дека „не располага со бараните информации“, односно му доставил соодветен одговор.

Агенцијата му укажува на Барателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“, што значи дека во конкретниот случај, Имателот на информации не е должен да создава нова информација за да го задоволи Барателот на информации во однос на неговото Барање.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**